Гавранови
Алекса Шантић 
Пјесма са Косова
Мрски
Прљави гости,
Оскврнисте нам стан...
Срце и наше кости
Кљујте
    Сваки дан...

Проклет,
О проклет био,
Но игда љубио вас!...
И проклет пород му цио,
И стадо,
    Поље и клас!...

По плоду
Нашијех њива
К'о облак падате црн...
Наш зној вам жетва бива,
А нама
    Остаје трн...

Но од тих
Оструга, једном,
Ми ћемо савити сплет...
И с њим на челу ледном
Уз оштре
    Хриди се пет'...

Уз хриди,
Путем Голготи,
Не, неће клонути роб!...
У Вјери - својој Љепоти,
У св'јетли
    Пануће гроб!...

И зв'језде
Осуће бријег...
И као Христос, наш Брат,
Васкрса златни стијег
С наших ће
    Бедема сјат'!...

Шантићеве песме 1911.